I løpet av sitt styre bygget Hafez al-Assad et regime hvor hans egen familie stod i sentrum. Det var lenge ventet at Hafez al-Assads bror Rifaat skulle ta over etter Hafez. Men etter Hama opprøret i 1982 begynte Rifaat å mobilisere til et kupp mot broren. Da kuppet mislyktes, gikk Rifaat i eksil. Etterfølgeren ble etter dette regnet for å være Hafez al-Assads eldste sønn Basil, men han ble drept i en bilulykke i 1994. Andresønnen Bashar, som var utdannet øyelege og bodde i London, vendte tilbake til Syria og ble gitt posisjoner i hæren og fikk flere partipolitiske verv.